Mel Gibson

Mel Colm-Cille Gerard Gibson (sündinud 3. jaanuaril 1956 Ameerika Ühendriikide New Yorgi osariigis Peekskillis) on Austraalia-USA filminäitleja, filmilavastaja, produtsent ja stsenarist. 

Kui ta oli 12-aastane, koliti kogu perega Sydneysse. Näitlemist õppis ta Austraalia Riiklikus Draamakunsti Instituudis.

Gibson saavutas maailmakuulsuse 1979. aastal filmiga "Mad Max", kus ta mängis nimiosalist. Sellele valmisid järjed, 1981 "Mad Max 2: Maanteesõdalane" ja 1985 "Mad Max 3: Kõuekuppel". Filmisarjas "Surmarelv" (4 filmi 1987–1998) mängis ta seersant Martin Riggsi.

Gibson on lugenud dublaaži ka multifilmidele. Nii on ta kaasa teinud filmides "Pocahontas" (1995) ja "Kanade mäss" (2000).

Tunnustus 
 1979 – mängis ta romantilises draamas "Tim", millega pälvis Austraalia Filmiinstituudi auhinna parima meespeaosatäitja kategoorias.
 1981 – nimetati ta rolli eest filmis "Mad Max 2" parima ulmefilmi auhinna Saturn kandidaadiks parima meesnäitleja kategoorias, aga ei võitnud. Samal aastal mängis ta sõjafilmis "Gallipoli", millega pälvis taas Austraalia Filmiinstituudi auhinna parima meespeaosatäitja kategoorias.
 1982 – mängis ta filmis "Ohtliku elu aasta", millega nimetati Austraalia Filmiinstituudi auhinna kandidaadiks parima meespeaosatäitja kategoorias, aga ta ei võitnud seda auhinda.
 1995 – lavastas ta enda produtseeritud filmi "Kartmatu", kus ta mängis ühtlasi peaosatäitjat William Wallace'it. See film nimetati 10 Oscari kandidaadiks ja võitis neist 5, sealhulgas parima filmi ja režissööri oma. Gibson võitis ka parima režissööri Kuldgloobuse. Briti Filmi- ja Telekunsti Akadeemia auhinna kandidaadiks nimetati ta parima lavastajana ja parima filmi eest – viimast võõrkeelse filmi kategoorias (ei olnud briti inglise keeles). BAFTA auhindu Gibson ei võitnud ja inglise ajakirjandus süüdistas filmi anglofoobias.
 1996 – nimetati ta filmiga "Lunaraha" Kuldgloobuse kandidaadiks parima meesdraamanäitleja kategoorias, aga ei võitnud seda auhinda.
 2000 – nimetati ta filmiga "Mida naised tahavad" Kuldgloobuse kandidaadiks meeskomöödianäitleja kategoorias, aga ei võitnud seda auhinda.
 2006 – nimetati ta filmiga "Apocalypto", kus ta oli produtsent ja režissöör, BAFTA auhinnale parima võõrkeelse filmi kategoorias, aga ei võitnud seda.

Filmid

Isiklikku

Mel Gibson oli abielus Robyn Moore'iga, kellega tal on tütar ja kuus poega, nad lahutasid 2011. aasta detsembris.

Gibsoni elukaaslane oli vene päritolu muusik Oksana Grigorjeva, kellel on varasemast kooselust Timothy Daltoniga poeg. 2009. aasta oktoobris sündis neil tütar Lucia.

Välislingid

Ameerika Ühendriikide filminäitlejad
Ameerika Ühendriikide filmilavastajad
Austraalia filminäitlejad
Austraalia filmilavastajad
Sündinud 1956